**יחזקאל יד-יח: דימויים בנבואות יחזקאל**

**דף למנחה**

חשוב לו לנביא שיהיה רטוריקן, נואם משכנע שיודע גם לזעזע את שומעיו כשצריך - כל זאת על מנת לייצר שינוי של ממש בקרב קהלו. היום ננסה לזהות כמה מהטכניקות המתוחכמות של יחזקאל בנאומיו.

**א.**

נקרא את פסוקים א-ה בפרק טו.

לכאורה מדובר בתיאור חקלאי פשוט: זמורות הגפן עקומות וחלשות ועל כן יש לתמוך בה ולספק להן בסיס יציב. הנביא שואל: מה אפשר לעשות בזמורת גפן זו? הציור מחריף: מה אפשר לעשות בזמורת גפן שנשרפה משני צדדיה, ותוכה ניחר? האם אפשר לעשות בה מלאכה?

נדון בפסוקים ובדימוי הגפן ונדגיש כי יכולת הדובר להשפיע על קהלו תלויה במידת היכרותו עם עולם האסוציאציות של שומעיו.

יחזקאל רוצה לזעזע את העם, לעקור אותו משלוותו, לנפץ את האופוריה שהעם נתון בה, על כן הוא משתמש בדימוי המוכר להם: דימוי הכרם.

לכאורה נדמה כי יחזקאל מעלה שאלות פשוטות, מעולם אנשי החקלאות, הקשורות בשימוש בפסולת הכרם. על פניו נראה כי אין בדימוי של יחזקאל כוח רב. אך כאמור, על מנת להבין את דבריו של יחזקאל עלינו להבין את עולם האסוציאציות של שומעיו.

**ב.**

נקרא את נבואת ישעיהו 'כרם היה לידידי':

יחזקאל יודע שנבואת ישעיהו שהושמעה כמאה שנה לפניו בחוצות ירושלים, עדיין מהדהדת בקרב שומעיו. הכרם הוא בית ישראל ואיש יהודה הוא ה' המתייאש מכרמו ופורץ את גדרו. הכרם הוא השומע - יושבי ירושלים שנותרו לפליטה, המצפים לניצחון על בבל בניגוד לדברי הנביאים.

לאחר הבנת הנבואה אנו מבינים לעומק את דברי יחזקאל על זמורת הגפן השרופה, שפירושם הוא שלא הזמורה תישרף, אלא ירושלים.

**ג.**

לאחר קריאת הפסוקים והשאלות נדון בקבוצה, בכך שיחזקאל לא מסתפק רק בעולם האסוציאציות של העץ החרוך אלא מביא רשת אסוציאטיבית נוספת, העץ החרוך הוא לא רק איש ירושלים, אלא גם אלוהיו.

**ד. הרחבה (שאינה מופיעה בדף):**

הקשר נוסף ניתן למצוא בפרק ח, שבו מופיע פסוק בלתי מובן, המתאר את עשרים וחמשת האנשים המשתחווים בפתח היכל ה'. ודבר ה' ליחזקאל: "הראית בן אדם... אשר עשו פה, כי מלאו את הארץ חמס, וישובו להכעיסני, והנם שולחים את הזמורה אל אפם". יחזקאל מעתיק את ביטוי "הזמורה", והופך אותו לזמורת גפן. אבל לא זמורת גפן שלמה, שגם היא לא תצלח, אלא לזמורה שרופה, שתצלח עוד פחות ממנה. זוהי עקיצה מכאיבה לאריסטוקרטיה הירושלמית.

**ה.**

לאחר שנפרשה למרגלותינו הרשת האסוציאטיבית של יחזקאל, המסמלת את פולחן התמוז ועבודת הזמורה בבית המקדש – אנו מבינים כי הזמורה היא סמל לכישלון ולא להצלחה. מן הזמורה ההיא, עובר השומע לכרם בית ישראל של ישעיהו, וזוכר את הצפוי לו. מכאן לדימוי של יחזקאל לזמורה השרופה, שהיא יושבי ירושלים ואלוהיהם.

אנו מבינים כעת את הנמשל, ויחזקאל חושף את הפירוש שהשומע חרד מפניו בפרק טו, פסוקים ו-ח.

**ו.**

ניתן למצוא דימויים נוספים בדברי יחזקאל, לדוגמה בתיאור ההתקרבות של ה' לישראל בפרק טז. נקרא את הפסוקים ונדון בשאלות עליהם, ונעבור לשוחח על הביטוי 'לפרוש כנף'.

בפסוק "כנשר יעיר קנו, על גוזליו ירחף, יפרוש כנפיו יקחהו, ישאהו על אברתו" (דברים לב יא) - היחס בין נותן החסות למקבל החסות, מדומה ליחס אימהי וחומל של הנשר לגוזליו.

גם בפסוק 'אנכי רות אמתך ופרשת כנפך על אמתך כי גואל אתה' (רות ג, ב), המשמעות היא חיובית – העברת היחס שבין נותן חסות למקבלה ליחס שבין גבר לאישה ברגע האינטימי ביותר של פגישת רות ובועז, בגורן בחצי הלילה.

יחזקאל מחבר בין שתי מערכות הדימויים לכדי דימוי יחיד - מהדימוי של משה בספר דברים הוא לוקח את המבנה הבסיסי של היחס בין נותן החסות למקבלה; מהדימוי של רות המואבייה עולה ההקשר של יחס בין איש לאשתו. בכך משווה יחזקאל את היחסים שבין ה' לעם ישראל ליחס שבין נאהבים, אלא שכאן טוען יחזקאל טענה הפוכה: היחס מתהפך ליחס לאהובה שבגדה, שזלזלה, והעדיפה על פני אהובה את הגרועים ממנו.

**ז.**

שימוש מעניין במושג זו מופיע מאה שנים לאחר חורבן בית שני. גם הפעם משמש המושג לתיאור יחסים בין אוהב לאהוב שבגד - רבי מאיר, תלמידו של אלישע בן אבויה, שבגד וחבר לרומאים, הפך להיות איש דברם ויועצם נגד אחיו. רבי מאיר לא חדל מלהעריץ את רבו ולכבדו. וכאשר סיים אלישע בן אבויה את חייו, מנודה מאחיו ובודד ומנותק, מספרת האגדה על הדיאלוג האחרון ביניהם.

רבי מאיר הופך את הדימוי החיובי של יחזקאל ושל רות המואבייה של פרישת כנף, למעשה קונקרטי. הוא פורש את כנף בגדו, את טליתו, על קבר רבו האהוב והבוגד ומצטט את דברי האהבה של בועז לרות: "ליני הלילה, והיה אם יגאלך טוב, יגאל. ואם לא, וגאלתיך אני. חי ה' שכבי עד הבקר".

**סיכום:**
רבי מאיר, כמו יחזקאל הנביא, עומד מול אהובו שבגד בו, וכמו יחזקאל מחכה הוא לאות חרטה מן האהוב. שניהם אינם מקבלים תשובה, ונשארים בספק נורא: האם הכיר אלישע בחטאו, האם חזר בו, או שבכיו היה צער על חיים ללא תוחלת? האם חזר בו העם מחטאו? דומיית הקבר של אלישע, ושתיקתו הרועמת של עם ישראל, משאירים את השאלה פתוחה.